stanford-oval/wikipedia huggingface dataset:
Toto (rahapeli)
Toto-pelin historia

Toto-pelin kehitti espanjalaissyntyinen liikemies Joseph Oller Ranskassa 1867. Vuonna 1891 totalisaattorista tuli ainoa sallittu pelimuoto Ranskan hevoskilpailuissa. 1800-1900-lukujen vaihteessa totopeli levisi Ranskasta nopeasti ympäri maailman ja syrjäytti monin paikoin kiinteäkertoimisen vedonlyönnin kokonaan.
Suomen ensimmäiset Toto-ravit järjestettiin Helsingissä Pohjoissataman jäällä 5. helmikuuta vuonna 1928. Toto-pelin suosio pysyi Suomessa sangen alhaisena pitkään, johtuen pelin helppoudesta. Pienet kertoimet eivät kiinnostaneet yleisöä. Vasta 1960-luvulla vaikeampien pelimuotojen Kaksoisvedonlyönnin ja V4-pelin myötä alkoivat pelivaihdot kääntyä nousuun.
Suomen Toto-pelit olivat alun perin Suomen Hippos Oy:n järjestämiä, lukuun ottamatta V75-, V65- ja V5-pelejä, joita vuosina 1981-2011 järjesti Oy Veikkaus Ab. Vuonna 2001 totopelit siirtyivät Hippoksen tytäryhtiön Fintoton hallintaan. Arpajaislakiuudistuksen myötä Fintotolla oli ollut monopoli kaikkiin hevospeleihin vuoden 2012 alusta lähtien vuoden 2016 loppuun asti, jolloin se yhdistettiin Veikkauksen ja Raha-automaattiyhdistyksen kanssa uudeksi rahapeliyritykseksi nimeltään Veikkaus Oy.
Vuoden 2013 alusta lähtien Fintoton pelilupa sisältää myös pelaamisen ratsastus- ja laukkakilpailuihin.
Suomessa pelattavat totopelit > Voittaja

Pelataan yksittäisen lähdön voittajaa. Voittajapeliä pelataan ravien jokaisessa lähdössä.
Pelaaja voittaa panoksensa kerrottuna hevosen voittajakertoimella. Raviratojen totalisaattoritauluissa ja käsiohjelmissa olevassa voittajakertoimessa ei käytetä pilkkua, vaan se ilmoittaa kymmenen euron sijoituksella voitettavan summan (esimerkiksi voittajakerroin 54,7 merkitään 547). Sata ja sitä suuremmat voittajakertoimet ilmoitetaan näyttötauluissa ja ohjelmissa luvulla 999. Maksettava voittajakerroin on aina vähintään 1,00, vaikka erittäin paljon pelatulla hevosella se saattaa laskennallisesti olla alle yhden.
Pelaajille palautetaan kokonaisvaihdosta (palautusprosentti) Suomen kohteissa 88 prosenttia ja Ruotsin kohteissa 85 prosenttia, myös muiden maiden pelikohteissa saattaa olla poikkeavia palautusprosentteja.
Suomessa pelattavat totopelit > Sija

Pelataan kolmen parhaan joukkoon sijoittuvaa hevosta. Jokaiselle kolmelle hevoselle lasketaan oma kerroin. Mikäli kilpailuohjelmassa ja/tai sähköisessä kohdelistassa on 4-6 osallistujaa, pelataan kahden parhaan joukkoon sijoittuvia hevosia. Alle neljän osallistujan lähdöissä sijoituspeliä ei järjestetä.
Pelaajille palautetaan kokonaisvaihdosta Suomen kohteissa (palautusprosentti) 88 prosenttia ja Ruotsin kohteissa 85 prosenttia.
Suomessa pelattavat totopelit > Kaksari

Pelataan yhden lähdön kahta parasta hevosta. Pelaaja voittaa, mikäli hän on pelannut oikein lähdön kaksi parasta hevosta, pelattujen hevosten keskinäisellä järjestyksellä tuloksissa ei ole merkitystä. Kaksari-peli järjestetään mikäli lähdössä on vähintään neljä hevosta.
Pelaajille palautetaan kokonaisvaihdosta sekä Suomen että Ruotsin kohteissa 85 prosenttia.
Suomessa pelattavat totopelit > Troikka

Pelataan yhden lähdön kolmea parasta hevosta tulosten mukaisessa järjestyksessä. Mikäli ei löydy oikean yhdistelmän mukaisia pelitositteita, voittoon oikeuttavat sellaiset pelitositteet, joissa pelatut hevoset ovat tulleet ensimmäiselle, toiselle ja kolmannelle sijalle muussa kuin oikeassa järjestyksessä. Jokaiselle yhdistelmälle lasketaan oma kerroin. Troikkaa pelataan yleensä arkisin kahdessa lähdössä, lauantairaveissa kolmessa ja vain silloin kun osallistujia lähdössä on vähintään viisi. Totojärjestelmä mahdollistaa myös neliveto -pelin jossa veikataan lähdön neljää ensimmäistä. Tällainen pelimuoto oli käytössä Vermon keskiviikkoravien viimeisessä lähdössä vuosituhannen vaihteessa .
Pelaajille palautetaan Troikkapelin kokonaisvaihdosta Suomen kohteissa (palautusprosentti) 70 prosenttia ja Ruotsin kohteissa 75 prosenttia.
Suomessa pelattavat totopelit > Päivän Duo

Pelataan kahden ennakkoon ilmoitetun lähdön voittajat. Voittoon oikeuttavat pelit, joissa on pelattu oikein kummankin kohdekilpailun voittaja.
Pelaajille palautetaan kokonaisvaihdosta (palautusprosentti) 75 prosenttia.
Suomessa pelattavat totopelit > Toto75, Toto76, Toto65, Toto5 ja Toto4

Pelimuotoja, joissa pelataan 4-7 ennakkoon ilmoitetun lähdön voittajia. Yhteen lähtöön voi pelata yhtä tai useampaa voittajaehdokasta. Pelin hinta määräytyy kertomalla eri lähtöjen valitut voittajaehdokasmäärät keskenään ja kertomalla näin saatu rivimäärä valitulla pelipanoksella, esimerkiksi Toto5-pelissä: 4 × 1 × 5 × 1 × 2 = 40 riviä × 0,10 euroa = 4 euroa.
Toto75-pelissä on kolme voittoluokkaa (seitsemän, kuusi ja viisi oikein), Toto76:ssa kaksi (seitsemän ja kuusi oikein) ja Toto65:ssä kaksi (kuusi ja viisi oikein). Toto5:ssä ja Toto4:ssä on yksi voittoluokka. Jos näissä peleissä ei ole viisi tai neljä oikein pelanneita, voitto jaetaan neljä tai kolme oikein pelanneiden kesken. Jos näitäkään ei ole, jaetaan voitto kolme tai kaksi oikein pelanneiden kesken. Pelejä voi pelata pikapelillä.
Pelaajille palautetaan kokonaisvaihdosta (palautusprosentti) 65 prosenttia.
Aiheesta muualla

Toto.fi
Fintoto.fi
Toto-pelin kuponki, jolla pelataan ravikilpailujen tuloksista.
Dynastia (vuoden 1981 televisiosarja)

| Dynastia> Dynasty |
| --- | --- |
 Sarjan alkutunnus
Tyyli:  saippuasarja, draama
Kestoaika:  46 minuuttia
Luoja(t):  Richard ja Esther Shapiro
Pääosissa:   John Forsythe  Linda Evans  Joan Collins  John James  Pamela Sue Martin  Emma Samms  Al Corley  Jack Coleman  Pamela Bellwood  Gordon Thomson  Heather Locklear  Michael Nader  Diahann Carroll  Catherine Oxenberg  Michael Praed  Kate O'Mara  Stephanie Beacham  Christopher Cazenove  Katy Kurtzman  Dale Robertson  Bo Hopkins  Lee Bergere  Wayne Northrop  Lloyd Bochner  James Farentino  Kathleen Beller  Karen Cellini  Geoffrey Scott  Deborah Adair  Helmut Berger  Billy Dee Williams  George Hamilton  Ted McGinley  Leann Hunley  Terri Garber  James Healey 
Alkuperämaa:  Yhdysvallat
Alkuperäiskieli:  englanti
Verkko:   ABC  Mainos-TV  Kolmoskanava  MTV3
Esitetty:   1981-01-1212. tammikuuta 1981 – 1989-05-1111. toukokuuta 1989  1984-06-011. kesäkuuta 1984 – 1992-02-033. helmikuuta 1992
Tuotantokausia:  9
Jaksoja:  220 (luettelo jaksoista)
Tuotanto
Tuottaja(t):   Douglas S. Cramer  Esther Shapiro  Richard Shapiro  Aaron Spelling  E. Duke Vincent (ym.) 
Ohjaaja(t):   Irving J. Moore  Don Medford  Jerome Courtland  Nancy Malone  Philip Leacock (ym.) 
Käsikirjoittaja(t):   Esther Shapiro  Richard Shapiro  Edward DeBlasio  Eileen Pollock  Robert Pollock (ym.) 
Säveltäjä(t):  Bill Conti (tunnusmusiikki)
Tuotantoyhtiö(t):  Aaron Spelling Productions
Seuraaja:  Colbyt (The Colbys, 1985–1987) Dynastia – viimeinen luku (Dynasty: The Reunion, 1991)
Palkinnot
Voitetut:  Golden Globe -palkinnot (paras draamasarja 1984; paras miespääosa draamasarjassa 1983–1984; paras naispääosa draamasarjassa 1982–1983)
Ehdokkuudet:  Golden Globe -palkinnot (paras draamasarja 1981–1983, 1985–1986; paras miespääosa draamasarjassa 1981–1982, 1985–1986; paras naispääosa draamasarjassa 1981, 1984–1986)
Aiheesta muualla
IMDb 
Dynastia (engl. Dynasty) on yhdysvaltalainen prime time -saippuasarja, joka sai ensiesityksensä ABC-kanavalla vuosina 1981–1989. Se kertoo öljyllä rikastuneista Carringtoneista, jotka asuvat ja työskentelevät Denverissä Coloradon osavaltiossa. Yli 200-osaisen sarjan pääosissa nähdään muun muassa John Forsythe, Linda Evans ja Joan Collins. Dynastia oli aikoinaan hyvin suosittu ympäri maailmaa, ja sen menestystä yritettiin hyödyntää spin-off-sarjassa Colbyt (1985–1987). Myöhemmin Dynastian jatkoksi tehtiin vielä minisarja Dynastia – viimeinen luku (1991).
Syksyllä 2017 Yhdysvalloissa alettiin esittää Dynastiaan pohjautuvaa uutta televisiosarjaa.
Tuotanto

Dynastia oli ensimmäisiä televisiosarjoja, joissa kuvattiin todella varakkaita, liiketoimintaa harjoittavia suurperheitä. Sarjan toinen käsikirjoittaja ja tuottaja Esther Shapiro on kertonut saaneensa idean Minä, Claudius -sarjasta, jossa häntä kiehtoivat roomalaisten perheiden väliset ristiriidat. Dynastia sai epäilemättä vaikutteita myös samantyylisestä iltamelodraamasta Dallasista, joka oli tehnyt Yhdysvalloissa katsojaennätyksiä.
Sarjan tuotanto tuli huomattavasti Dallasia kalliimmaksi. Dynastiassa korostuivat kauneus, rikkaus ja glamour, ja siitä muodostui eräänlainen 1980-luvun yltäkylläisyyden symboli. Sarjaan tehtiin yli 200 jaksoa, joista jokainen maksoi suomalaisen elokuvan verran (1,2 miljoonaa dollaria). Puvustukseen käytettiin suuria summia, ja muotisuunnittelija Nolan Miller loihti joka jaksoon vähintään kymmenen uutta asua. Jopa sarjassa nähdyt timantit olivat aitoja; muovisia tai lasisia jäljitelmiä ei käytetty. Parhaimmillaan pääosien esittäjät John Forsythe ja Joan Collins saivat yhdestä jaksosta palkkioksi satatuhatta dollaria.
Dynastiasta tuli kansainvälinen menestys, ja tuotantokaudella 1984–1985 se oli Amerikan katsotuin televisiosarja. Dynastiaa esitettiin noin 70 maassa, ja erityisen suosittu se oli Länsi-Euroopassa. Vuosikymmenen loppupuolella yleisön innostus kuitenkin hiipui. Huonojen katsojalukujen vuoksi televisioyhtiö ABC lopetti ohjelman vuonna 1989 niin äkillisesti, että useat tarinalinjat jäivät kesken.
Juoni

Dynastiassa tapahtumien keskipisteenä ovat upporikkaat Carringtonit ja Colbyt, jotka asuvat Denverissä Coloradon osavaltiossa. Sarjan kantavia teemoja on öljymiljonääri Blake Carringtonin (John Forsythe), hänen puolisonsa Krystlen (Linda Evans) ja Blaken ex-vaimon Alexisin (Joan Collins) välinen kolmiodraama. Lojaali Krystle ja juonitteleva Alexis ovat luonteeltaan toistensa vastakohtia. Naisilla on sarjassa aktiivinen rooli, ja tarinassa painottuvat enemmän perhesuhteet kuin liike-elämän kiemurat. Aikakauden tyypillisistä televisiosarjoista poiketen Dynastia käsittelee näkyvästi myös homoseksuaalisuutta ja siihen liittyvää homofobiaa.
Juoni > Lähtöasetelma

Dynastian alussa Blake vie vihille entisen sihteerinsä Krystlen. Tämän on vaikea sopeutua uuteen elämäntyyliin, johon kuuluu muun muassa valtava talo, hienoja autoja ja kalliita vaatteita. Kartanon henkilökunta ei tottele häntä, ja Blaken kapinallinen tytär Fallon (Pamela Sue Martin) halveksii avoimesti äitipuoltaan. Myös Blakesta paljastuu pimeä puoli, sillä kerran suutuspäissään hän raiskaa vaimonsa. Krystlestä tulee kuitenkin läheinen ystävä Blaken pojan Stevenin (Al Corley) kanssa. Isän ja pojan välit ovat tulehtuneet, koska Steven ei suostu työskentelemään Carringtonien perheyhtiössä. Blake ei myöskään hyväksy poikansa homoseksuaalisuutta. Fallonin ja Stevenin äiti ei ole ollut mukana lastensa elämässä pitkään aikaan, sillä Blake on ajanut hänet pois Denveristä.
Steven hankkii töitä Matthew Blaisdelilta (Bo Hopkins), joka on Blaken kilpailija öljyalalla – ja Krystlen entinen rakastaja. Steven tutustuu samalla Matthew’n vaimoon Claudiaan (Pamela Bellwood), joka on kärsinyt mielenterveysongelmista. Blaisdelien avioliitto on kriisissä, ja Stevenin ja Claudian välille kehittyy intiimi suhde. Myöhemmin Stevenin ex-poikaystävä Ted Dinard (Mark Withers) käy tapaamassa häntä Carringtonien kartanossa. Blake raivostuu, kun kuulee Tedin läsnäolosta, ja ryntää erottamaan miehet toisistaan. Nujakassa Ted kaatuu, lyö päänsä ja kuolee. Blake saa syytteen murhasta. Oikeudenkäyntiin saapuu yllättäen todistajaksi Fallonin ja Stevenin äiti Alexis.
Juoni > Keskeisiä hahmoja

Blake Carrington (John Forsythe 1981–1989)
Krystle Grant Jennings Carrington (Linda Evans 1981–1989)
Alexis Morell Carrington Colby Dexter Rowan (Joan Collins 1981–1989)
Fallon Carrington Colby (Pamela Sue Martin 1981–1984; Emma Samms 1985, 1987–1989)
Steven Daniel Carrington (Al Corley 1981–1982; Jack Coleman 1982–1988)
Adam Alexander Carrington (Gordon Thomson 1982–1989)
Amanda (Bedford) Carrington (Catherine Oxenberg 1984–1986; Karen Cellini 1986–1987)
Jeffrey ”Jeff” Broderick Colby (John James 1981–1985, 1987–1989)
Claudia Blaisdel Carrington (Pamela Bellwood 1981–1986)
Samantha Josephine ”Sammy Jo” Dean Carrington Fallmont (Heather Locklear 1981–1989)
Dominique Deveraux Lloyd (Diahann Carroll 1984–1987)
Farnsworth ”Dex” Dexter (Michael Nader 1983–1989)
Krystina Carrington (Jessica Player 1987–1989)
Juoni > Veriset häät ja muita juonenkäänteitä

Dynastia muistetaan monista uskomattomista juonenkäänteistään. Käsikirjoitukseen sisältyy esimerkiksi lukuisia murhia ja kaapattuja lapsia. Sarjassa nähdään myös ”henkiin heräämisiä”, sillä aika ajoin selviää, että joku kuolleeksi luultu hahmo onkin elossa.
Kun Alexis palaa Denveriin pitkän poissaolon jälkeen, hän pyrkii kostamaan Blakelle kokemansa vääryydet. Tulilinjalle joutuu myös uusi vaimo Krystle, jolle Alexis aiheuttaa keskenmenon. Krystlen mitta täyttyy, ja kaksikko ajautuu käsirysyyn. Tappelun tuoksinassa tavarat lentelevät ja Alexisin asunto tärveltyy. Naiset kinastelevat Dynastiassa useaan otteeseen ja päätyvät myöhemmin tappelemaan muun muassa lummealtaaseen ja mutalammikkoon.
Dynastian viides tuotantokausi päättyy kuninkaallisiin häihin, joissa Amanda Carrington (Catherine Oxenberg) astelee alttarille Moldavian prinssi Michaelin (Michael Praed) kanssa. Vihkiseremonia saa rajun käänteen, kun terroristit hyökkäävät ja muuttavat tilaisuuden verilöylyksi. Luotisateessa lähes koko Carringtonin suku kaatuu lattialle, ja katsojat jätetään arvailemaan, kuinka moni hahmoista säilyy hengissä. Seuraavalla kaudella paljastuu yllättäen, että kukaan sarjan päähenkilöistä ei kuole.
Kahdeksannella kaudella tunteita kuohuttaa Fallon (Emma Samms), joka väittää joutuneensa ufon sieppaamaksi. Fallonin ja avaruusaluksen kohtaaminen näytettiin alun perin Dynastian sisarsarjassa Colbyt, mutta lennokasta juonta päätettiin jatkaa Dynastiassa.
Näyttelijät > Pääosien esittäjät

Dynastian tuottaja Aaron Spelling olisi halunnut Blaken rooliin Laurence Olivierin. Toive ei kuitenkaan toteutunut, ja miespääosaan kiinnitettiin ensin George Peppard. Hän ehti esittää öljymagnaattia vain pilottijaksossa, sillä näyttelijä ei tullut toimeen sarjan tuottajien kanssa. Peppard erotettiin ja hänen tilalleen palkattiin John Forsythe. Sarjan aloitusjakso kuvattiin sen jälkeen uudelleen.
Blake oli Dynastian alussa varsin röyhkeä ja epämiellyttävä hahmo. Forsythe alkoikin epäröidä, haluaako sittenkään esittää häntä. Niinpä roolihahmoa pehmennettiin ja sarjaan päätettiin tuoda toinen ikävä ihminen, Blaken katkera ex-puoliso Alexis. Spelling kaavaili rooliin Sophia Lorenia, mutta tämä kieltäytyi osasta. Myös Elizabeth Tayloria pyydettiin sarjaan tuloksetta. Lopulta Spelling päätyi tarjoamaan roolia Joan Collinsille, jonka Hollywood-ura oli jo jäämässä unohduksiin.
Collins ei ollut aiemmin kuullut Dynastiasta, mutta hyväksyi työtarjouksen siitä huolimatta, että kuvausten alkuun oli vain kaksi viikkoa. Hänet nähdään sarjassa vasta sen toisella tuotantokaudella, joten ensimmäisen kauden viimeisessä jaksossa Alexisia esittää toinen, hunnutettu näyttelijä. Alexis oli alun perin tarkoitettu lyhytaikaiseksi hahmoksi, mutta katsojat hullaantuivat häneen niin, että Collins pysyi mukana sarjan loppuun asti. Kovaotteisesta Alexisista tuli Dynastian uusi keskushahmo ja yleisön suosikki.
Hyväsydämisen Krystlen rooliin soviteltiin aluksi Angie Dickinsonia. Kun hän ei suostunut mukaan, Dynastian ensimmäiseen naispääosaan valittiin Linda Evans. Hänellä on sarjassa kaksoisrooli, sillä viidennellä ja kuudennella tuotantokaudella hän pääsi esittämään myös Krystlen kaksoisolentoa, näyttelijä Rita Lesleyä. Evans poistui Dynastiasta yhdeksännen kauden alussa, jolloin hänen hahmonsa vaipuu koomaan. Näyttelijä palasi kuitenkin Krystlen rooliin vuonna 1991, kun Carringtonien tarinaa jatkettiin minisarjassa Dynastia – viimeinen luku.
Forsythe on ainoa näyttelijä, joka esiintyy Dynastian kaikissa jaksoissa. Myös Evans ja Collins ovat mukana pitkään, mutta sarjassa on lisäksi useita keskeisiä hahmoja, joiden näyttelijä on vuosien saatossa vaihtunut. Carringtonien lapsilla Stevenillä, Fallonilla ja Amandalla on ollut kaikilla kaksi esittäjää. Kun Al Corley jätti sarjan ja Stevenin rooliin palkattiin Jack Coleman, hahmon ulkomuodon muuttuminen jopa selitettiin yleisölle: kolmannella kaudella Steven polttaa kasvonsa öljynporauslautan räjähdyksessä ja tarvitsee siksi plastiikkakirurgiaa. Kun Fallonin esittäjä vaihtui, katsojat tutustutettiin uuteen näyttelijään hienovaraisemmin, käyttämällä apuna sarjassa nähtyä maalausta. Fallonin muotokuva, joka oli aiemmin vastannut Pamela Sue Martinin ulkonäköä, muuttui Emma Sammsin näköiseksi.
Vuoden 1985 aidskohu

Helmikuussa 1985 Dynastiasta esitettiin jakso, jossa Krystle (Linda Evans) ja liikemies Daniel Reece (Rock Hudson) ovat ratsastamassa. Krystle putoaa hevosen selästä maahan, jolloin Reece rientää apuun, kumartuu ihastuksensa ylle ja suutelee tätä. Kun Hudson muutamaa kuukautta myöhemmin paljasti sairastavansa aidsia, kohtauksesta nousi valtava kohu. Hudsonin moraalia arvosteltiin, sillä hän ei ollut kertonut tartunnastaan Evansille, vaikka oli jo tuolloin tiennyt asiasta. Naistähden pelättiin saaneen ”kuoleman suudelman”, ja hädissään Dynastian tuottajat tarjosivat kaikille näyttelijöille mahdollisuuden hiv-testiin.
Vaikka lääkärit vakuuttivat, ettei Evans ollut vaarassa, tuntematon ja pahamaineinen tauti ruokki ennakkoluuloja. Hollywoodin valtasi paniikki: monet näyttelijät kieltäytyivät suutelukohtauksista, ja jotkut perustivat jopa yksityisiä veripankkeja, jotta eivät altistuisi aidsille verensiirrossa. Evans säilytti sen sijaan rauhallisuutensa, eikä hän tiettävästi ollut vihainen vastanäyttelijälleen. Hudson itse kärsi suudelmasta tunnontuskia ja kuvasi kohtausta yhdeksi elämänsä hirveimmistä kokemuksista.
Elokuvanäyttelijänäkin tunnettu Rock Hudson oli ensimmäinen merkittävä julkisuuden henkilö, joka ilmoitti saaneensa aidsin. Hän menehtyi sairauteensa vielä samana vuonna.
Sisarsarja Colbyt ja vuoden 1991 jatko-osa

Dynastian rinnalle lanseerattiin vuonna 1985 spin-off-sarja Colbyt (engl. Dynasty II: The Colbys, sittemmin The Colbys), jonka tapahtumat sijoittuvat Kaliforniaan Jeff Colbyn sukulaisten luokse. Sarjassa Dynastian Jeff (John James) muuttaa Los Angelesiin ja kohtaa siellä ex-vaimonsa Fallonin (Emma Samms), jonka on luultu kuolleen lento-onnettomuudessa. Muita päähahmoja ovat Colby Enterprises -yhtiön johtaja Jason Colby (Charlton Heston), hänen vaimonsa Sable (Stephanie Beacham), hänen sisarensa Constance (Barbara Stanwyck), hänen poikansa Miles (Maxwell Caulfield) ja Jeffin äiti Francesca (Katharine Ross).
Ennen spin-off-sarjan alkua Colbyjen tarinaa pohjustettiin Dynastiassa. Sarjan viidennellä tuotantokaudella katsojille paljastetaan muun muassa, että Fallon on elossa ja että hän kärsii muistinmenetyksestä. Kuudennen kauden alussa myös useat muut Colbyt-sarjan päähenkilöistä käyvät esittäytymässä Dynastiassa. Colbyjen ja Carringtonien sukutarinat punoutuvat yhteen myöhemminkin, sillä Colbyissa nähdään vierailijoina Dynastian Blake (John Forsythe), Dominique (Diahann Carroll), Adam (Gordon Thomson) ja Steven (Jack Coleman). Colbyja tehtiin kaksi tuotantokautta, joiden jälkeen Fallonin ja Jeffin tarinaa jatkettiin taas Dynastiassa. Myös Sable ja hänen tyttärensä Monica (Tracy Scoggins) ovat mukana Dynastian viimeisellä tuotantokaudella.
Vuonna 1991 Dynastian jatkoksi valmistui vielä minisarja Dynastia – viimeinen luku (engl. Dynasty: The Reunion).
Esitykset Suomessa

Suomessa Dynastiaa alettiin esittää kesäkuussa 1984. Sarja kuului Mainos-TV:n ohjelmistoon, ja sitä näytettiin aluksi perjantai-iltaisin Kymmenen uutisten jälkeen. Välillä sarjaa lähetettiin keskiviikkoisin, mutta sitten se palasi taas perjantaihin. Syksyllä 1990 Dynastia siirtyi pysyvästi Kolmoskanavalle, josta se sai paikan maanantai-illasta. Sarjan päätösjakso esitettiin helmikuussa 1992.
MTV3 toi Dynastian uudelleen televisioon vuonna 2000. Sarjaa lähetettiin viitenä päivänä viikossa (maanantaista perjantaihin) kymmenen kuukauden ajan. Uusinnat aloitettiin kesällä, jolloin niitä näytettiin kanavalla alkuillasta. Syksyllä esitysajaksi vaihtui alkuiltapäivä.
DVD-julkaisut

Dynastian kaikki yhdeksän tuotantokautta on julkaistu DVD-levyillä. Ensimmäinen tuotantokausi tuli markkinoille Yhdysvalloissa ja Kanadassa huhtikuussa 2005 ja Euroopassa huhtikuussa 2008. Joulukuussa 2012 Pohjoismaissa julkaistiin DVD-boksi, joka sisältää sarjan kaikki jaksot (yhteensä 58 levyä). Siinä on mukana myös suomenkielinen tekstitys.
Ensimmäisen kauden DVD-julkaisussa on lisämateriaalina muun muassa minidokumentti Family, Furs and Fun: Creating Dynasty.
Dynastian paluu > Toteutumattomia suunnitelmia

Dynastian luojat Richard ja Esther Shapiro ovat ilmaisseet, että he haluaisivat tehdä Dynastiaan pohjautuvan elokuvan. Tammikuussa 2011 antamassaan lausunnossa Richard Shapiro kertoi, että elokuvan juoni sijoittuisi 1960-luvulle eli sarjan tapahtumia edeltävään aikaan. Siinä kuvattaisiin Blaken nousua yhtiön johtoon ja hänen suhdettaan Alexisiin.
Alexisin esittäjä Joan Collins on puolestaan todennut useaan otteeseen, että olisi mielellään mukana tekemässä Dynastiaan uusia jaksoja. Syksyllä 2011 hän antoi televisiohaastattelussa ymmärtää, että Shapirot olisivat jo kirjoittaneet sarjalle jatkoa. Vuonna 2012 Collins mainitsi TV Guide -lehdessä keskustelleensa mahdollisesta paluusta myös Dynastia-kollegoidensa Pamela Sue Martinin, Jack Colemanin ja John Jamesin kanssa. ”Olisimme innokkaita tekemään sen”, hän sanoi.
Esther Shapiron mukaan CBS:n televisiostudioilla olisi ollut kiinnostusta jatkaa sarjan tekoa 2010-luvun vaihteessa, mutta sopivaa konseptia ei silloin löytynyt. Shapirot eivät pitäneet ajatuksesta, että uusissa jaksoissa olisivat pääosissa alkuperäisten Dynastia-hahmojen jälkeläiset.
Dynastian paluu > Vuoden 2017 televisiosarja

Syyskuussa 2016 tuli julki tieto, että yhdysvaltalainen The CW -televisiokanava tekee Dynastiasta uuden, nykyaikaisen version.
Toteutuksesta vastaavat Sallie Patrick, Josh Schwartz ja Stephanie Savage, joiden lisäksi tekijäkaartiin kuuluvat myös Richard ja Esther Shapiro. Sarjan esittäminen alkoi lokakuussa 2017.
Uusi Dynastia ei jatka alkuperäistä tarinaa, vaan kyseessä on mukaelma 1980-luvun sarjasta. Rikkaat Carringtonit ja Colbyt ovat edelleen pääosassa, mutta hahmoihin on tehty muutoksia ja näyttelijät on vaihdettu. Sarjan alussa keskiössä on erityisesti kaksi naista: miljardööri Blake Carringtonin tytär Fallon (Elizabeth Gillies) ja tämän tuleva äitipuoli Cristal (Nathalie Kelley). Blake Carringtonia esittää Melrose Place -sarjasta tuttu Grant Show. Alexis Carringtonia näyttelee ensin Nicollette Sheridan, sitten Elizabeth Gillies. Kolmannella kaudella Alexisin rooliin astuu Elaine Hendrix.
Suomessa sarjaa voi seurata maksullisen Netflix-suoratoistopalvelun kautta.
Aiheesta muualla

Dynastia Internet Movie Databasessa (englanniksi)
Der Denver-Clan – saksankielinen Dynastia-sivusto (Arkistoitu – Internet Archive) (saksaksi)
Dynastie – ranskankielinen Dynastia-sivusto (ranskaksi)
Carringtonien kotikartano.
Linda Evans sai roolityöstään Golden Globe -palkinnon.
Joan Collinsin esittämä Alexis kantaa kaunaa ex-miehelleen Blakelle. Hahmo toi Dynastialle lisää katsojia, ja samalla se nosti Collinsin hiipumassa olleen uran uuteen kukoistukseen.
Alexis Carringtonin roolia tarjottiin ensin Sophia Lorenille, mutta näyttelijä kieltäytyi siitä, koska hänen miehensä ei pitänyt osaa sopivana.
Yhdysvaltain entinen presidentti Gerald Ford ja hänen puolisonsa Betty Ford vierailivat sarjassa vuonna 1983. He esittivät itseään.
Dynastian uutta versiota alettiin esittää syksyllä 2017. Nicollette Sheridan näytteli Alexisia vuosina 2018–2019.